เลขาธิการสำนักงานมาตรฐานเกษตรฯ แจงรถไฟความเร็วสูงจีน-ลาว ไม่กระทบสินค้าเกษตรของไทย ชี้เป็นผลประโยชน์ต่อกันทั้งสองฝ่าย
นายพิศาล พงศาพิชณ์ เลขาธิการสำนักงานมาตรฐานเกษตรและอาหารแห่งชาติ กระทรวงเกษตรและสหกรณ์ เปิดเผยถึงกรณีสินค้าเกษตรจากจีน ส่งผลกระทบต่อไทย หลังเปิดใช้รถไฟจีน-ลาว ว่า จากการติดตามตรวจสอบสินค้าเกษตรที่มากับขบวนรถไฟจีน-ลาว พบว่าส่วนใหญ่เป็นสินค้าผัก ที่เปลี่ยนจากการขนส่งทางรถเทรลเลอร์ มาเป็นรถไฟ ซึ่งเป็นสินค้าที่มีการซื้อขายกันตามปกติ โดยมีการทดลองเพียง 1 ขบวนเท่านั้น และยังไม่พบการนำเข้าผลไม้ตามที่ปรากฏเป็นข่าวแต่อย่างใด เนื่องจากเป็นสินค้าที่ต้องนำเข้าตามข้อตกลงของทั้งสองฝ่าย ซึ่งขณะนี้ ไทยยังไม่อนุญาตให้มีการนำเข้าผลไม้จากจีนในช่องทางดังกล่าว อย่างไรก็ตาม ภายหลังจากการหารือกระบวนการต่างๆ เสร็จสิ้น คาดว่าช่วงต้นปี 2565 ทั้งสองฝ่ายจะสามารถนำเข้าและส่งออกผลไม้ระหว่างกันได้อย่างถูกต้อง และยืนยันว่าไทยจะไม่เสียเปรียบดุลการค้า เนื่องจากสินค้าที่ทำการค้าขายระหว่างกันเป็นคนละชนิด โดยสินค้าเกษตรจากไทยส่วนใหญ่เป็นผลไม้เมืองร้อน เช่น ทุเรียน ส่วนจีนเป็นสินค้าเกษตรเมืองหนาว เช่น บล็อกโคลี่ อีกทั้งจะช่วยให้การค้าระหว่างกันเป็นไปอย่างสะดวกขึ้น และจะเป็นผลดีต่อทั้งสองฝ่ายทั้งนี้ จีน ถือเป็นคู่ค้าอันดับ 1 ของไทย โดยเฉพาะการส่งออกผลไม้ ในช่วง 10 เดือนของปีนี้ ไทยส่งออกมูลค่ากว่า 130,000 ล้านบาท ขณะที่การนำเข้ามูลค่า 16,000 ล้านบาท ซึ่งไทยได้ดุลการค้าสูงถึงกว่า 8 เท่า